SBKเปิดตัวซื้อ‘เสริมสุข’9%
เอสเอสฯงง!ยันไม่เกี่ยวข้องบิ๊กล็อตบำรุงราษฎร์โผล่พันล.
18 ส.ค. 2554

เอสเอสฯงง!ยันไม่เกี่ยวข้องบิ๊กล็อตบำรุงราษฎร์โผล่พันล.
SBK BEVERAGE เปิดตัวซื้อเสริมสุข 9% บิ๊กล็อต BH โผล่อีกพันล้าน 
บริษัท SBK BEVERAGE รายงานข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 23 ก.พ.ที่ผ่านมา ได้ซื้อหุ้นบริษัท เสริมสุข (SSC) จำนวน 9.13% จากก่อนหน้านี้ไม่มีหุ้นบริษัทเสริมสุขแต่อย่างใด
สำหรับการซื้อหุ้น SSC ของบริษัท SBK BEVERAGE ในจำนวน 9.13% นั้น เท่ากับจำนวนที่ บริษัท ไทยเอ็นวีดีอาร์ รายงานการขายหุ้นออกมาในวันเดียวกันและคงเหลือจำนวน 1.28% ของทุนเรียกชำระแล้ว 
นายศักดิ์ชัย ธนบุญชัย กรรมการบริษัท เอสเอส เนชั่นแนล โลจิสติกส์ ผู้ถือหุ้นใหญ่ เสริมสุข เปิดเผยว่า รู้สึกงงและแปลกใจที่บริษัท SBK BEVERAGE เข้ามาทำบิ๊กล็อต SSC กว่า 9% โดยยืนยันไม่เกี่ยวข้องกับเอสเอสฯ หรือเบียร์ช้าง 
“รู้สึกงงและแปลกใจที่ SBK เข้ามาถือหุ้น ผมไม่รู้ว่าเป็นใคร แปลกใจเหมือนกัน ช่วงนี้ผมพูดมากไม่ได้ เพราะอยู่ระหว่างการเจรจากับเป๊ปซี่ ไม่ว่าใครจะมาถือหุ้น เราไม่ถือเป็นคู่แข่ง” นายศักดิ์ชัย กล่าว 
เมื่อวันที่ 28 ก.พ. 2554 ในตลาดหลักทรัพย์มีการซื้อขายหุ้นรายการใหญ่ (บิ๊กล็อต) บริษัท โรงพยาบาลบำรุงราษฎร์ (BH) มากถึง 35 ล้านหุ้น ในราคาเฉลี่ยหุ้นละ 30 บาท เป็นเงินทั้งสิ้น 1,050 ล้านบาท และมีการซื้อขายบิ๊กล็อตบริษัท กรุงเทพดุสิตเวชการ (BGH) จำนวน 220,000 หุ้น ราคาหุ้นละ 49.93 บาท เป็นเงินรวม 10.98 ล้านบาท 
ก่อนหน้านี้ BGH ได้เข้าซื้อหุ้นบริษัท โรงพยาบาลบำรุงราษฎร์ ถึง 11% หลังจากผนึกกิจการกับเครือโรงพยาบาลพญาไท และได้โรงพยาบาลเปาโลด้วย 
รายงานข่าวจาก บริษัท กรุงเทพดุสิตเวชการ เปิดเผยว่า ในวันที่ 12 มี.ค.นี้ บริษัทจะเสนอขายหุ้นกู้ให้กับนักลงทุนสถาบันและนักลงทุนรายใหญ่ วงเงินรวม 2,500 ล้านบาท อัตราดอกเบี้ย 3.99% โดยหุ้นกู้ชุดนี้จะมีอายุ 4 ปีจะหมดอายุในปี 2558 
วัตถุประสงค์ของการขายหุ้นกู้ เพื่อนำเงินไปชำระคืนเงินกู้ยืมและใช้เป็นเงินทุนหมุนเวียนของบริษัท
สำหรับปัจจัยความเสี่ยง อาจส่งผลกระทบต่อการดำเนินงานของบริษัท เช่น ปัญหาความขัดแย้งทางการเมือง และความผันผวนทางเศรษฐกิจ รวมถึงความเสี่ยงจากการแข่งขันในธุรกิจโรงพยาบาลที่เพิ่มสูงขึ้น และเสี่ยงจากการถูกฟ้องร้องการเปลี่ยนแปลงของข้อกฎหมายเกี่ยวกับสุขภาพ สิ่งแวดล้อมและความเสี่ยง จากการลงทุนในต่างประเทศและความเสี่ยงจากดอกเบี้ย